मनेन्द्रगढ़, जनकपुर, केल्हारी खोंगापानी समेत जिले भर में १०० से अधिक मोबाईल टॉवर लगे हुये हैं इनमें से अधिकांश टॉवर नियम विरूद्ध तरीके से संचालित है। नियमानुसार शहरी क्षेत्र में लगाये जाने वाले टॉवरों को संबंधित नगरीय निकाय से एनओसी प्राप्त करना चाहिये। साथ ही निकायों द्वारा निर्धारित मासिक शुल्क भी अदा करना चाहिये। लेकिन निकायवार नगर निगम क्षेत्र में विभागीय कर्मचारियों की मिलीभगत से जहां नियमों की धज्जियॉ उड़ाकर अनुमति दी गई है वहीं स्वयं की जेब भरकर शासन को लाखों रूपये के राजस्व की क्षति पहुंचाई जा रही है। कोरिया जिले में सबसे अधिक बदत्तर स्थिति नगर निगम चिरमिरी और मनेन्द्रगढ़ की देखी जा रही है। चिरमिरी में जहां क्षेत्रीय चिकित्सालय कुरासिया के पास मोबाईल टॉवर लगाया गया है वहीं वेस्ट चिरमिरी में हाईस्कूल से सटाकर नियम विरूद्ध तरीके से मोबाईल टॉवर खड़ा किया गया है। उल्लेखनीय है कि इस स्थान पर टॉवर लगाने का विरोध क्षेत्र के पार्षदों और नागरिकों ने किया था लेकिन लोगों के विरोध की परवाह किये बिना मनमाने तरीके से वहां टॉवर लगा दिया गया। मोबाईल टॉवर की घातक किरणों से जहां स्कूलों व अस्पतालों में आने जाने वाले छात्र छात्राओं, मरीजों के स्वास्थ्य पर विपरीत प्रभाव पड़ रहा है वहीं रेडिएशन के करीब रहने वाली आबादी पर यह धीमे जहर के रूप में कार्य कर रहा है।